Formaður efnahags - og viðskiptanefndar Alþingis segist vilja gera alla Íslendinga að kapítalistum . Það hyggst hann gera með því að gefa öllum landsmönnum hlut í ríkisbönkunum . „ Í sjálfu sér er ákvörðunin tiltölulega einföld . Meirihluti Alþingis getur sameinast um að afhenda öllum Íslendingum eignarhluti í tveimur bönkum , sem þeir eiga en ríkissjóður heldur á í umboði þeirra . Með því yrði ýtt undir þátttöku almennings á hlutabréfamarkaði og margir fengju tækifæri til að stíga fyrstu skrefin í átt að því að gerast kapítalistar , “ skrifar Óli Björn Kárason , þingmaður Sjálfstæðisflokkins , í Morgunblaðið í dag . Þessi hugmynd er í sjálfu sér ekki ný enda varpaði formaður Sjálfstæðisflokksins henni fram í ræðu á landsfundi árið 2015 . Hún hefur hins vegar lítið verið rædd fram til þessa þótt reglulega skjóti umræða um sölu Landsbankans og Íslandsbanka upp kollinum . Óli Björn segist búa við andstöðu við þessa hugmynd því þeir séu enn til sem trúi því í einlægni að samfélaginu vegni best ef flest atvinnutæki eru í höndum ríkisins . Samkvæmt samkomulagi milli stjórnarflokkanna er stefna ríkisstjórnarinnar sú að ríkið verði áfram leiðandi fjárfestir í að minnsta kosti einum banka . Óli Björn segir þetta sanngjarna málamiðlun en bendir þó á að landsfundur Sjálfstæðisflokksins telji enga þörf á eignarhaldi ríkisisins á fjármálafyrirtækjum til lengri tíma litið . „ Mismunandi áherslur stjórnarflokkanna og ólík viðhorf til hlutverks ríkisins á fjármálamarkaði kemur ekki í veg fyrir að tekin sé ákvörðun um valddreifingu – að afhenda landsmönnum eignarhlut í bönkunum tveimur sem eru í eigu ríkisins . Um leið er fallist á sanngjarna kröfu um að almenningur , sem tók þátt í endurreisn fjármálakerfisins , fái eitthvað í sinn hlut – 10 - 20% á næstu fjórum til fimm árum , samhliða því sem skipulega er dregið úr eignahaldi ríkisins á fjármálamarkaði , “ skrifar þingmaðurinn að lokum .